再和楊求仁何道二山韻
作者：牟巘
朝代：宋

paragraphs: 雪堂西席雪江水，廣文先生是鄉里。
此翁平生事崛奇，欲上虛空鞭騄耳。
邇來深藏老鋒鍔，未許容易試越砥。
插天光氣尚歷歷，若爲著渠岩石裏。
仲華本願郡文學，百年功名一日起。
崢嶸今不少自貶，吾道毋乃太孤峙。
苦將新句調山靈，不遣陳迹蹋死鬼。
世俗貴耳不貴目，誰得其皮兼得髓。
翰林主人墨客卿，會將此事全付子。
吾衰正復何所用，兩錢之錐漫苴履。
固知梅老難抵當，夜半偏師來研壘。
襆硯囊筆俱堅坐，爾以不戰淹客晷。
天地凍合萬木僵，軍中頗怪多墮指。
春風呼酒爲解嚴，十部從事賢一紙。